呂爵安(Edan)近日推出新歌《油麻地 莎士比亞》,歌曲由黃偉文(Wyman)操刀填詞,Wyman昨天(1日)在社交平台撰長文,解釋《油麻地 莎士比亞》的由來,當中更與吳鎮宇有關。
Wyman寫道:「初出道時,只要有人俾機會,我乜都做,為求學嘢,與增加人生的接觸面(當然也可以吓幫補捉襟見肘的買衫錢)。
做了電台幾年後,居然被一本當時很好銷量的八卦週刊邀請,每星期寫一篇明星專訪,後來當然發現其實真係唔係好適合自己,所以最後好似只係寫咗兩三期,但在那僅有的幾篇中,有一次是被安排訪問在藝員訓練班畢業了幾年,剛剛嶄露頭角,並且改用新藝名的吳鎭宇(本名「吳志強」,我做晒功課㗎。)半新人訪問半新人。
其他問答都不值一提,其實亦都真係唔記得咗,唯一有印象的,是當時被感動到的這一段:「我記得你初出道嘅時候,你係用真名吳志強嘅,而家改個藝名,係咪嫌真名太平凡呀?」
我懶尖銳咁問,當年流行刻薄,但我覺得為mean而mean就唔係太型,就同XXX冇分別,雖然mean 嘅能力我其實非常之有哈哈哈。
吳鎭宇聽了,不慌不忙不慍不火地說:『我爸爸媽媽其實都唔係受過好多教育,唔係識好多字,但係我相信,『吳志強』一定係用咗佢哋一生所識嘅字𥚃面最好嗰兩個而為我改嘅。』我聽了,即刻想喊,不只是羞愧於自己的懶牙尖嘴利,而是...係愛呀!作為一名普通程度有得揮的『黃偉文』,當然有雙重淚點。差不多30年後,這段故事變成了呂爵安的《油麻地 莎士比亞》。」
不少網民表示看完當年吳鎮宇的回應後,都相當感動,主唱的Edan也留言"So touching﹗",阮小儀則留言:「真係愛呀!」